|  |  |
| --- | --- |
|  | PATVIRTINTA  Rokiškio rajono vietos veiklos grupės  visuotinio narių susirinkimo  2020 m. birželio 19 d. protokolu |

**ROKIŠKIO RAJONO VIETOS VEIKLOS GRUPĖS**

**VISUOTINIO NARIŲ SUSIRINKIMO RAŠYTINĖS PROCEDŪROS APRAŠAS**

**I. BENDROSIOS NUOSTATOS**

* 1. Rokiškio rajono vietos veiklos grupės (toliau – VVG) visuotinio narių susirinkimo rašytinės procedūros aprašas (toliau – Aprašas) nustato visuotinio narių susirinkimo rašytinės procedūros darbo tvarką. Aprašas patvirtintas VVG visuotinio narių susirinkimo.
  2. VVG visuotinis narių susirinkimas yra aukščiausias VVG valdymo organas.
  3. Rašytinė VVG visuotinio narių susirinkimo procedūra vykdoma išimties tvarka, vadovaujantis Lietuvos Respublikos civilinės saugos įstatymo 8 straipsnio nuostatomis - likviduojant ekstremaliąją situaciją ir šalinant jos padarinius, šio ir kitų įstatymų nustatytais atvejais ir tvarka gali būti laikinai apribotos asmens judėjimo laisvė, nuosavybės ir būsto neliečiamumo teisės bei atsižvelgiant į Lietuvos Respublikos Vyriausybės 2020 m. kovo 14. nutarimo Nr. 207 „Dėl karantino Lietuvos Respublikos teritorijoje paskelbimo“ nuostatas, jog yra draudžiami visi atvirose ir uždarose erdvėse organizuojami renginiai bei susibūrimai.
  4. VVG visuotinis narių susirinkimas savo veikloje vadovaujasi Asociacijų įstatymų, VVG įstatais, šiuo Aprašu, kitais Lietuvos Respublikos teisės aktais ir kitais VVG vidaus dokumentais.
  5. VVG visuotinis narių susirinkimas savo sprendimus priima laikydamasis lygiateisiškumo, nediskriminavimo, abipusio pripažinimo, proporcingumo ir skaidrumo principų. Priimdamas sprendimus VVG visuotinis narių susirinkimas yra savarankiškas.
  6. VVG visuotinio narių susirinkimo teisės, pareigos, funkcijos nurodytos VVG įstatuose.

**II. VISUOTINIO NARIŲ SUSIRINKIMO RAŠYTINĖS PROCEDŪROS ORGANIZAVIMAS**

2.1. Visuotinis VVG narių susirinkimas rašytine procedūra šaukiamas išimties tvarka vadovaujantis VVG įstatų nustatyta tvarka.

2.2. Visuotinio VVG narių susirinkimo darbotvarkę sudaro pirmininkas. VVG nariai apie susirinkimo laiką ir darbotvarkės projektą turi būti informuoti ne vėliau kaip prieš savaitę elektroniniu paštu.

2.3. VVG pirmininkas elektroniniu paštu siunčia VVG nariams svarstomų klausimų sprendimo projektus, jų aiškinamuosius raštus ir kitą su klausimais susijusią medžiaga ne vėliau kaip prieš savaitę iki nustatytos visuotinio VVG narių susirinkimo datos.

2.4. Visuotinis VVG narių susirinkimas gali priimti sprendimus darbotvarkės klausimais, jei posėdyje dalyvauja daugiau kaip pusė narių.

2.5. Sprendimai susirinkime priimami atviru balsavimu paprasta susirinkime dalyvavusių narių balsų dauguma.

2.5.1. VVG nariai elektroniniu paštu turi pareikšti savo pritarimą ar nepritarimą suformuluotiems sprendimams elektroniniu paštu iki nustatyto posėdžio termino pabaigos.

2.5.2. VVG nariai, per 5 dienas nuo susirinkimo paskelbimo gali elektroniniu paštu užduoti klausimus. Visi gauti klausimai ir atsakymai pateikiami visiems nariams likus ne mažiau, kaip 1 dienai iki susirinkimo datos.

2.6. Tuo atveju, kai susirinkime nedalyvauja reikalingas VVG narių skaičius, ne vėliau kaip per vieną mėnesį turi būti sušauktas pakartotinis susirinkimas, kuris turi teisę priimti sprendimus neįvykusio susirinkimo darbotvarkės klausimais nepriklausomai nuo jame dalyvaujančių VVG narių skaičiaus.

2.7. VVG visuotinio narių susirinkimo sprendimai įforminami protokolu, kurį pasirašo susirinkimo pirmininkas ir sekretorius.

2.8. Sudaromas dalyvavusių narių sąrašas. Jeigu susirinkime dalyvauja asmuo su įgaliojimu, jis kartu su savo balsavimu turi pateikti ir elektroninę įgaliojimo kopiją (skenuota).

**III. BAIGIAMOSIOS NUOSTATOS**

3.1. Kiekvienas VVG narys atsakingas už savo siūlomus ir priimamus sprendimus, tinkamą ir saugų sprendimų pateikimą elektroniniu paštu.